**Мукашева Назира Губайдолақызы Ересек тобы Білім беру саласы:Қатынас ҰОҚ: Көркем әдебиет Тақырыбы: Апалы-сіңілі үш қыз**

**Оқу қызметінің мақсаты:** Балаларды «Апалы-сіңлілі үш қыз» ертегісінің мазмұнымен таныстыра отырып, ертегіге қызығушылықтарын қалыптастыру; ертегідегі кейіпкерлердің қасиеттері мен әрекеттеріне зейін қойып, бақылай білуге үйрету; көктем туралы ұғымдарын кеңейту. Ертегідегі қызықты оқиғалар арқылы балалардың зейіні мен тілін, ойлау, есте сақтауын қабілетін дамыту. Оқу қызметі барысында достық қарым-қатынасты сақтай білуге және адамгершілік ережелеріне, ізгілікке тәрбиелеу.

**Сөздік жұмыс** «Апалы-сіңлілі үш қыз», «үш қыз қарлығаштай сыланып», «айдай толысып, тез бой түзепті», «тасбақа боп жылжып шыға береді», «өрмекшіге айналып кетеді», «алтын араға айналып кетіпті» сөздерін айтқызып, балалардың сөйлеу тілін жетілдіру.

**Әдіс-тәсілдер:**Түсіндіру, баяндау, анасы мен қыздарының суреттері, ертегіні мәнерлеп оқу, ертегідегі көркем сөздерді қайталау, миға шабуыл, кері байланыс, өлең мазмұны бойынша әңгімелесу, пысықтау, дидактикалық ойын.

**Құрал-жабдықтар:**

Интербелсенді тақта, анасы мен қыздарының суреттері, сары тиіннің суреті, тасбақа мен өрмекшінің суреті.

**2.Үлестірмелі материалдар:**

Алтын ара бейнеленген таңбалауыштар.

**Оқу қызметінің барысы**

**1. Кіріспе бөлім:

1.1.**Педагог балаларды оқу қызметіне дайындап жатқанда араның дауысы естіледі. - Балалар, бұл қандай дыбыс? - деп сұрайды педагог.
Балалар аң-таң болады. Сол кезде тақтадан дыбыспен бірге араның суреті пайда болады.
- Балалар, қараңдаршы, қандай керемет сурет!
- Бұл не, балалар? Ара. Жарайсыңдар.
- Ол қай кезде пайда болады? Көктемде. Дұрыс.
- Ара қайда қонады? Гүлге. Жарайсыңдар, балалар!
**1.2.**Педагог:
- Балалар, ара туралы бейнебаян көргілерің келе ме? Иә. Олай болса, бәріміз ыңғайланып отырып, сол бейнебаянды тамашалайық.

- Балалар, бейнебаян ұнады ма, сендерге? Иә.
- Балалар, қыздың араға айналып кететіні туралы ертегі бар екен. Енді сол ертегіні тыңдап көрейік.
**2.Негізгі бөлім**
**2.1.**Ертегіні мәнерлеп оқу.
Ертегі желісі бойынша слайдтар немесе мазмұнды суреттерді көрсету.
 «Апалы-сіңлілі үш қыз» татар халқының ертегісі.
   Баяғыда бір апа өмір сүріпті. Ол өзінің үш қызын бағу үшін, күн-түн демей жұмыс істепті. Үш қыз тез бой түзепті. Бірінен соң бірі өз үйлеріне кетіп қалыпты. Арада бірнеше жыл өтеді. Кәрі ана қатты ауырып, шикіл сары тиінді қыздарына жұмсайды.Достым,оларға айтшы, тезірек жетсін, – дейді.– Ой, – деп күрсінеді үлкен қыз, тиіннен қайғылы хабарды естісімен, – Ой! Мен қуана-қуана барар едім, мына екі шылапшынды тазалауым керек!
– Екі шылапшынды тазалауым керек дейсің бе? Өмір-бақи солардан ажырамай қал! – дейді тиін ашуланып.
Шылапшындар кенеттен үстелдің үстінен атып тұрып, үлкен қызды асты үстінен түгел қоршап алады. Ол еденге құлап түседі де, үйден үлкен тасбақа боп жылжып шыға береді. Тиін екінші қыздың есігін қағады.
– Ой, мен қазір-ақ шешеме жетіп барар едім, қолым тимей жатқанын қарашы, жәрмеңкеге апаратын киімді тоқуым керек, – деп жауап береді ол.
– Онда еш тыным алмастан өмір-бақи тоқи бер, – дейді тиін. Сөйтіп екінші қыз өремекшіге айналып кетеді. Ал кіші қыз тиін есігін қаққанда нан илеп жатыр екен. Ол бір сөзге де келместен, тіпті қолын да сүртуге мұршасы болмай, шешесіне қарай тұра жүгіреді.
– Әрқашан да адамдарға қуаныш сыйлап жүр, айналайын, сонда жұрт та сені көзінің қарашығындай сақтап, сенің балаларыңда жақсы көретін болады, – дейді тиін.
Шынында да үшінші қыз ұзақ өмір сүріпті, оны барлық жұрт жақсы көріпті. ол алтын араға айналып кетіпті. Жаз бойы ара дамыл таппай адамдарға бал жинайды … Ал қыста айналасындағылардың бәрі аязға ұрынып суықтан қырылып жатқанда, ара өзінің жып-жылы омартасында ұйықтайды, ол оянған кезде тек қана бал мен қант жейді екен.
**2.2. Сергіту сәті. «Аралар».**
- Балалар, бәріміз араның балын жақсы көреміз. Қазір ол туралы әуенді қосып, сергіп алайық. - Ара, ара, аралар (аралар сияқты қолдарын қағады),
Гүлдер нәрін аралар (қол білезіктерін айналдырады).
Тәтті балды жасайтын (қолдарын алға созады),
Сары, тәтті аралар (аралар сияқты қолдарын қағады).
- Жарайсыңдар, балалар!
**2.3. Ертегі мазмұны бойынша әңгімелесу.**
- Балалар, ертегі не туралы? Үш қыз туралы. Қайтала.
Әр балаға айтқызып отыру.
- Үлкен қыз неге айналып кетеді? Тасбақаға. Қайтала. Жарайсың!
- Ортаншы қыз қандай жәндікке айналады? Өрмекшіге. Қайтала. Дұрыс!
- Кіші қыз неге айналады? Алтын араға. Қайтала. Жарайсың!
- Қай қызы ақылды болды? Кішкентай қызы. Қайтала. Жарайсыңдар!
- Керемет, балалар, өте жақсы!
**2.4. «Үш қыздың неге айналғанын тап» дидактикалық ойыны**
Педагог балаларға:
- Балалар, бүгін ойнайтын ойынымыз «Үш қыздың неге айналғанын тап» деп аталады.
- Алдарыңда жатқан суреттерден ертегідегі қыздардың неге айналғанын беске дейін санағанша тез тауып, көрсетулерің керек. Осылайша педагог ойын барысында балалардың жауабын қадағалап отырып, жақсы ойнаған балаларға алтын ара бейнеленген таңбалауыштарды үлестіреді.

**3. Қорытынды:**

Педагог оқу қызметінің аяғында:
- Балалар, бүгінгі белсенділіктеріңе риза болып отырмын. Ертегіні жақсы ұғынып алдыңдар. Тапсырманы тыңғылықты орындадыңдар.
- Ертегі сендерге ұнады ма? Иә.
- Ертегі қалай аталады?«Апалы-сіңлілі үш қыз».
- Балалар, ертегіден не түсінгенін кім айтып бере алады? Еркін, айта ғой. Жарайсың, жақсы түсініп алыпсың ғой!
- Тағы кім айтқысы келеді? Әлібек, айта ғой. Жарайсың, сен де жатқа түсініпсің!
- Оқу қызметі аяқталды, сау болыңдар